Tuistoetse op eie bodem vir Springbok-vrouespanDie SA vrouerugbyspan gaan later vanjaar twee tuistoetse teen Skotland speel. Foto: ANA. Die Springbokke se vrouespan en hul ondersteuners kan solank ’n dagboekinskrywing vir Oktober maak. Die span sal dán in twee tuistoetse teen Skotland uitdraf. Dit is hul eerste wedstryde op tuisbodem sedert 2013. Dié aankondiging volg kort op die hakke van verlede week se nuus dat ’n vrouetoernooi nou ook deel sal wees van die HSBC Kaapstad-sewes later vanjaar. Die laaste keer dat die nasionale vrouespan in ’n amptelike tuistoets in aksie was, was ses jaar gelede, toe die spelers Uganda in Oos-Londen geklop het om hul plek in die 2014-Wêreldbeker te bespreek. Die toetse sal in Athlone op 28 September en 5 Oktober aangebied word. “Dit is fantastiese nuus vir ons span en ons ondersteuners; nie net omdat ons een van die Ses Nasies-spanne aandurf nie, maar ook omdat ons dit voor ons tuisskare kan doen,” het die afrigter van die Springbok-vrouespan, Stanley Raubenheimer, gesê. “Die meeste van ons wedstryde word oorsee gespeel, dus sal dit baie spesiaal wees om voor ons familie, vriende en kanniedood-ondersteuners te speel.” Altesaam 40 spelers is na ’n assesseringskamp by HTS Drostdy uitgenooi.